

**Техникалық-экономикалық негіздеме әзірлеу талап етілмейтін бюджеттік инвестициялық жобалардың (бағдарламалардың) тізбесін бекіту туралы**

***Күшін жойған***

Қазақстан Республикасы Үкіметінің 2007 жылғы 21 желтоқсандағы N 1254 Қаулысы. Күші жойылды - Қазақстан Республикасы Үкіметінің 2009 жылғы 29 желтоқсандағы № 2225 Қаулысымен

*Ескерту. Күші жойылды - ҚР Үкіметінің 2009.12.29* № 2225 *(қолданысқа енгізілу тәртібін* 4-т*. қараңыз) Қаулысымен.*

      Қазақстан Республикасы Бюджет кодексінің 150-бабы 14-тармағына сәйкес Қазақстан Республикасының Үкіметі **ҚАУЛЫ ЕТЕДІ:**

      1. Қоса беріліп отырған техникалық-экономикалық негіздеме әзірлеу талап етілмейтін бюджеттік инвестициялық жобалардың (бағдарламалардың) тізбесі бекітілсін.

      2. Осы қаулы ресми жарияланған күнінен бастап қолданысқа енгізіледі.

*Қазақстан Республикасының*

*Премьер-Министрі*

Қазақстан Республикасы

Үкіметінің

2007 жылғы 21 желтоқсандағы

N 1254 қаулысымен

бекітілген

**Техникалық-экономикалық негіздеме әзірлеу талап етілмейтін бюджеттік инвестициялық жобалардың (бағдарламалардың) тізбесі**

      1. Әлеуметтік-мәдени мақсаттағы объектілерді салуды көздейтін жобалар, оның ішінде:

      1) 250 оқушыға дейінгі жалпы білім беретін орта мектептер салу;

      2) 300, 600, 900, 1000, 1200 оқушыға арналған орта мектептер салу;

      3) 280 орынға дейінгі мектепке дейінгі балалар мекемелерін салу;

      4) 500 оқушыға дейінгі мектеп-интернаттарын салу;

      5) дәрігерлік амбулаториялар салу;

      6) медициналық пунктер салу;

      7) перзентхана бөлімшесі бар 180 төсекке арналған көп бейінді ауруханалар салу;

      8) қоса алғанда 300 төсекке дейінгі көп бейінді ауруханалар салу;

      9) қоса алғанда 200 төсекке дейінгі көп бейінді балалар ауруханаларын салу;

      10) қоса алғанда 100 төсекке дейінгі ауылдық ауруханалар салу;

      11) 60 төсекке арналған перзентханалар салу;

      12) ауысымында 250 адам қабылдайтын аудандық емханалар салу;

      13) ауысымында 500 адам қабылдайтын қалалық емханалар салу;

      14) қоса алғанда 100 төсекке және ауысымында 150 адамға дейін қабылдайтын туберкулезге қарсы диспансерлер салу;

      15) жылына 20000 литрге дейін дайындау көлемі бар қан орталықтарын салу;

      16) ауысымында 100 адам қабылдайтын емханалары бар 60 төсек-орындық госпитальдар салу;

      17) әскери қалашықтар аумағында пәтер үлгісіндегі 100 бөлмеге арналған үлгі жатақханалар салу;

      18) әскери қалашықтар аумағында үлгі 120 пәтерлік тұрғын үйлер салу;

      19) қалыпты геологиялық жағдайдағы аудандар үшін биіктігі - қоса алғанда 5 қабатқа дейінгі көп функционалды қоғамдық, сондай-ақ жеке тұрған әкімшілік, қызметтік-басқару және мәдени-ағарту ғимараттарын (бір мезгілде 300-ден аспайтын адам болатын) салу;

      20) сейсмикалық белсенділігі жоғары (7 және одан жоғары балл) немесе құрылыс кезінде арнайы жобалау шешімдері мен іс-шараларды талап ететін өзге де айрықша геологиялық (гидрогеологиялық) және геотехникалық жағдайдағы аудандар үшін - биіктігі қоса алғанда 3 қабатқа дейінгі көп функционалды қоғамдық, сондай-ақ жеке тұрған әкімшілік, қызметтік-басқару және мәдени-ағарту ғимараттарын салу;

      21) қалыпты геологиялық жағдайдағы аудандар үшін - сыйымдылығы 300-ден аспайтын көрерменге арналған спорттық-ойын-сауық ғимараттары және залы бар жабық құрылыстар салу;

      22) сейсмикалық белсенділігі жоғары (7 және одан жоғары балл) немесе құрылыс кезінде арнайы жобалау шешімдері мен іс-шараларды талап ететін өзге де айрықша геологиялық (гидрогеологиялық) және геотехникалық жағдайдағы аудандар үшін - сыйымдылығы 100-ден аспайтын көрерменге арналған спорттық-ойын-сауық ғимараттары және залы бар жабық құрылыстар салу;

      23) әскери қалашықтар аумағында қызмет көрсету күніне 240 адамға дейінгі үлгі спорт кешендерін салу;

      24) республикалық және облыстық маңызы бар аудандарда, қалаларда 320 адам өткізу қабілеті бар дене шынықтыру-сауықтыру кешендерінің объектілерін салу;

      25) тәулігіне қоса алғанда 100 жолаушыға дейінгі өткізу қабілеті бар темір жол вокзалдарын салу;

      26) қоса алғанда 75 адамға дейінгі күту залдары бар сапаржайлар салу;

      27) авиажолаушыларға қызмет көрсетуге арналған, сағатына қоса алғанда 75 жолаушыға дейінгі өткізу қабілеті бар әуевокзалдары мен әуежай терминалдарын салу;

      28) қоса алғанда 75 адамға дейінгі күту залдары бар теңіз және өзен вокзалдарын (жүзетін айлақтарды және дебаркадерлерді қоспағанда) салу;

      29) сыйымдылығы 25 автомобильден аспайтын жеке тұрған бір қабатты (жер үстіндегі немесе жер астындағы) гараж-тұрақтарын салу.

      2. Қоғамдық және әкімшілік мақсаттағы объектілерді салуды көздейтін жобалар, оның ішінде:

      1) облыс орталықтарында, Астана және Алматы қалаларында халыққа қызмет көрсету орталықтарын салу;

      2) 30 жұмыс орнына дейін Қазақстан Республикасы салық органдарының ақпаратын қабылдау және өңдеу орталықтарын салу;

      3) аумақтық қазынашылық бөлімшелерін орналастыру үшін үлгі ғимараттар салу.

      3. Үлгі жобалық шешімдерді қолдануды көздейтін құқық тәртібі, өрт, фито-санитарлық, ветеринарлық және өзге де қауіпсіздікті қамтамасыз ету жөніндегі объектілер салуды көздейтін жобалар, оның ішінде:

      1) желілік ішкі істер бөлімдерін орналастыру үшін 75, 150, 470 орынға арналған ғимараттар (кешендер) салу;

      2) аудандық ішкі істер бөлімдерін орналастыру үшін 75, 150, 470 орынға арналған ғимараттар (кешендер) салу;

      3) табиғат қорғау мекемелерінің мемлекеттік инспекторлары үшін қызметтік кордондар салу;

      4) табиғат қорғау мекемелерінің бақылау-өткізу пункттерін салу;

      5) табиғат қорғау мекемелерінің өртті қадағалау мұнараларын салу;

      6) табиғат қорғау мекемелерінің өрт-химия станцияларын салу;

      7) түзеу мекемелерін қорғау жөніндегі ішкі әскерлердің әскери қызметшілерін орналастыру үшін объектілер салу;

      8) генетикалық түрлендірілген организмдерді зерттейтін ветеринариялық зертхана салу.

       *Ескерту. 3-тармаққа өзгерту енгізілді - Қазақстан Республикасы Үкіметінің 2008.11.28* N 1104 *Қаулысымен.*

      4. Ауылдық елді мекендерді ауыз сумен жабдықтау объектілерін қайта жаңартуды көздейтін жобалар.

      5. Автомобиль жолдарының қолданыстағы учаскелерін қайта жаңартуды көздейтін жобалар.

      6. Ғимараттар мен құрылыстардың сейсмикалығын күшейтуді көздейтін жобалар.

 © 2012. Қазақстан Республикасы Әділет министрлігінің «Қазақстан Республикасының Заңнама және құқықтық ақпарат институты» ШЖҚ РМК